有冇人係丼飯控?去開日本必試以下兩款由肯德基及吉野家推出嘅注目新品!
1.肯德基丼
除咗期間限定味道炸雞,日本KFC原來仲有限定「ケンタ丼(肯德基丼)」!不過全日本得7間分店,東日本就有3間有得食咋,唔同分店嘅價位亦有啲差異,大約700-800日圓(約港幣$50.7-$58)。
丼飯唔只得幾舊招牌炸雞同白飯,仲有番薯、四季豆、香菇等炸物,麵衣唔係一般天丼嘅天婦羅口感,而係同KFC炸雞一樣帶有甜辣醬汁,唔少網友認為飯量太少、而且價錢算貴,不過亦因為夠稀有,依然吸引到大家去幫襯!
2.丼飯罐頭
日本人防災意識高,亦促使了防災食品不斷進化,估唔到連吉野家都首次加入防災食品市場,推出一系列丼飯罐頭「缶飯(罐飯)」,共6種口味,包括招牌牛丼、豚丼、牛燒肉丼、豬生薑燒丼、鹽烤鯖魚丼及燒雞丼。
雖然係罐頭但食材同店內一樣,上個月尾正式開賣,吸引一眾網友去買:「防災食品來講算好食,不過都係想食熱嘅…而且飯係金芽米。」當然,可以熱食邊個會想食常溫?不過至少遇到緊急時刻,都仲可以隨時開罐牛肉飯來食,都算係一種奢侈享受吧。
圖片來源:travel.mdpr.jp、e-shop.yoshinoya.com